Yessenqed di kra n tezlatin; tasnakta n umennuɣ i icudden s asentel n tmagit. Yemmeslay-d ɣef yineḍṛuyen n 20 Yebrir di tezlit n Tefsut taberkant, anda id-yeglem amennuɣ n yelmeẓyen ɣef tmagit, d wamek i ibeddel tawuri, yessebgen-d amek i ssqedcen kra n yemdanen amennuɣ-agi iwakken ad ifriren, ad ssnernin idrimennsen, ad ttwassnen. D ayen i ɣef d-yemmeslay ula di tezlit n Igenni, imi i d-banen kra n yemdanen i yettnadin kan amek ara dawin adrim ɣas ma di teswaɛt qerriḥen, anda i yuɣal Murad Zimu ɣer umezruy n tmetti taqbaylit, tallit-nni mi yemmut yiwen unaẓur i yettwassnen aṭas di tmetti-agi, yennuɣ ɣef tmagit almi i t-nɣan; ɣas ma ur d yebdir ara isem-is di taɣzi n usefru-a maca yettwafham belli d Maɛtub Lwennas id-yeqsed, akken ula d tezlatin n Ssalupri akk d Lejdud anda id-yessebgen amennuɣ ɣef d tamagit d ubeddel n unamek-ines di tmetti. Yessenqed daɣen di tezlatin tiyyiḍ; tasnakta n umennuɣ mgal ansayen, am akken i t-id-yessenfali di tezlatin n Yyad ma ad tedduḍ , Dderya akk d Aɣennay uzekka, imi d-yegglem amennuɣ mgal ansayen i iḥeqqren ama d tameṭṭut ama d anaẓuṛ ama d tadukkli akk d tayri.